10. การควบคุมภายใน

บริษัทฯ ได้ให้ความสำคัญต่อระบบการควบคุมภายใน โดยมุ่งเน้นให้มีการควบคุมภายในที่เพียงพอ
เหมาะสม และเกื้อหนุนประสิทธิภาพของธุรกิจ ทั้งในด้านการเงิน การดำเนินการ
การบริหารความเสี่ยง และการกำกับดูแล
ทั้งนี้หลักการและสาระสำคัญของการประเมินความเพียงพอของระบบควบคุมภายในสามารถ
พิจารณาได้ใน 5 ด้าน ดังนี้

10.1 องค์กรและสภาพแวดล้อม

คณะกรรมการบริษัทฯ มีบทบาทสำคัญในการกำหนดวิสัยทัศน์ นโยบาย และแผนกลยุทธ์ของบริษัทฯ
โดยการกำหนดแผนธุรกิจระยะยาว รวมทั้งการให้ความคิดเห็น และอนุมัติกลยุทธ์ กิจกรรมต่างๆ
และแผนปฏิบัติการรายปี นอกจากนั้นยังให้พิจารณาประยุกต์ใช้ดัชนีวัดผลการดำเนินงาน (Key
Performance Indicators) ในการวัดผลการปฏิบัติงานทั่วทั้งองค์กร
เพื่อให้การติดตามและประเมินผลการปฏิบัติงานเป็นไปอย่างเที่ยงธรรม มีประสิทธิภาพ
เป็นระบบสอดคล้องกับเป้าหมายและวัตถุประสงค์ขององค์กร

นโยบายบริหารจัดการภายในองค์กรมุ่งเน้นให้มีกลไกการถ่วงดุลอำนาจระหว่าง
คณะกรรมการบริษัทฯ ฝ่ายจัดการ และผู้ถือหุ้น โดยให้มีการสื่อสารกับผู้ลงทุนเพื่อเผยแพร่
และสื่อสารข้อมูลต่างๆของบริษัทฯ ให้สาธารณชนได้ทราบ และแต่งตั้งคณะกรรมการชุดต่างๆ
เพื่อช่วยในการพิจารณากลั่นกรอง และให้คำวินิจฉัยในเรื่องที่เกี่ยวข้อง
ซึ่งจะประกอบไปด้วยคณะกรรมการอิสระ หรือกรรมการจากภายนอกอย่างน้อย 1-3 คน
เพื่อให้เกิดการถ่วงดุลอำนาจระหว่างกรรมการที่อาจมีผลประโยชน์ได้เสียกับบริษัทฯ
กับกรรมการอิสระ หรือกรรมการจากภายนอก นอกจากนี้บริษัทฯ ได้ประกาศใช้
หลักการกำกับดูแลกิจการที่ดี ของบริษัท จัดการและพัฒนาทรัพยากรน้ำภาคตะวันออก จำกัด
(มหาชน) จรรยาบรรณคณะกรรมการบริษัทฯ และ จรรยาบรรณทางธุรกิจของพนักงาน
เพื่อให้บุคลากรทุกระดับของบริษัทฯ ได้ยึดถือปฏิบัติ เพื่อมุ่งเน้นความซื่อสัตย์สุจริต
และจริยธรรมในการดำเนินธุรกิจ

10.2 การบริหารความเสี่ยง

บริษัทฯ มีการประเมินความเสี่ยงในกระบวนการต่างๆ ในแต่ละปีงบประมาณ
โดยประเมินในกระบวนการต่างๆ ที่ผู้ปฏิบัติงานได้มีส่วนเกี่ยวข้อง และวิเคราะห์ปัจจัยเสี่ยง
มาตรการควบคุมที่มีในปัจจุบัน รวมถึงร่วมกำหนดมาตรการควบคุมเพิ่มเติม
และจัดทำเป็นแผนปฏิบัติการบริหารความเสี่ยงเพื่อเพิ่มประสิทธิภาพระบบการควบคุมภายในของบริษัทฯ
ให้เข้มแข็งยิ่งขึ้น รวมถึงการใช้บริหารจัดการเพื่อลดระดับความเสี่ยงให้อยู่ในระดับที่ยอมรับได้
สอดคล้องกับสถานการณ์แวดล้อม และความเสี่ยงที่แปรเปลี่ยนไป นอกจากนี้บริษัทฯ
ยังได้มอบหมายให้ สำนักกรรมการผู้อำนวยการใหญ่
ติดตามผลการดำเนินงานตามแผนโครงการบริหารความเสี่ยง ประเมินผล
และจัดทำรายงานผลการบริหารความเสี่ยงเสนอคณะกรรมการบริหารความเสี่ยง
เพื่อติดตามแนวโน้มของปัจจัยเสี่ยงต่างๆ อย่างสม่ำเสมอ

10.3 การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขตอำนาจหน้าที่
และวงเงินอำนาจอนุมัติของฝ่ายบริหารให้สอดคล้องกับหลักการควบคุมภายในที่ดีเรื่องการแบ่งแยกหน้าที่งาน
และการสอบทานงานระหว่างกัน โดยแยกงานในหน้าที่อนุมัติ
การบันทึกรายการบัญชีและข้อมูลสารสนเทศ และหน้าที่ในการดูแลจัดเก็บทรัพย์สิน ออกจากกัน
นอกจากนี้ยังได้จัดทำคู่มือ และขั้นตอนการปฏิบัติ (Work Procedures and Work
Instructions) เพื่อเป็นมาตรฐานอ้างอิงในการปฏิบัติงาน ตามที่บริษัทฯ
ได้รับการรับรองระบบมาตรฐานคุณภาพ ISO9001:2000 และ ISO 14001:2004

ในกรณีของ รายการระหว่างกันของบริษัทฯ และบริษัทในเครือ รวมถึงบริษัทฯ
และผู้มีผลประโยชน์ร่วมต่างๆ จะผ่านขั้นตอนการพิจารณาอนุมัติอย่างถูกต้องชัดเจน ตามเงื่อนไข
เช่นเดียวกับ คู่ค้ารายอื่นๆ โดยได้เปิดเผยรายการดังกล่าวไว้ในหมายเหตุประกอบงบการเงินแล้ว

บริษัทฯ มีการติดตามดูแลการดำเนินงานของบริษัทในเครืออย่างต่อเนื่อง และสม่ำเสมอ
โดยรายงานความก้าวหน้า และผลการดำเนินงานของบริษัทในเครือ
แต่ละแห่งต่อคณะกรรมการบริษัทฯทราบ
และมอบหมายให้สำนักกรรมการผู้อำนวยการใหญ่ติดตามผลการดำเนินงานตามมติที่คณะกรรมการบริษัทฯ
ได้ให้ข้อเสนอแนะ ไว้
รวมทั้งการประสานนโยบายให้ทุกบริษัทมีทิศทางการดำเนินงานที่สอดคล้องเป็นทิศทางเดียวกับนโยบายของคณะกรรมการบริษัทฯ
นอกจากนั้นยังมอบหมายให้งานเลขานุการบริษัทฯ ดูแลงานด้าน Compliance Unit
เพื่อกำกับดูแลให้การดำเนินงานต่าง ๆ ของบริษัทฯ สอดคล้องกับกฎหมาย กฎ ระเบียบข้อบังคับต่าง
ๆ ที่เกี่ยวข้อง รวมถึงกำหนดให้ผู้จัดการงานที่ปรึกษากฎหมายกลุ่มบริษัทฯ
เป็นผู้ทบทวนสัญญาธุรกิจก่อนพิจารณาลงนามโดยผู้มีอำนาจทุกครั้ง
ทั้งนี้ในอดีตที่ผ่านมาบริษัทฯไม่ได้มีกรณีการกระทำที่ฝ่าฝืนกฎหมาย

10.4 ระบบสารสนเทศและการสื่อสารข้อมูล

บริษัทฯ ได้จัดให้มีข้อมูลที่สำคัญต่าง ๆ อย่างเพียงพอเพื่อให้คณะกรรมการบริษัทฯ
ใช้ประกอบการตัดสินใจ และจัดส่งให้คณะกรรมการบริษัทฯ เป็นการล่วงหน้า
เพื่อให้มีระยะเวลาทบทวน และศึกษาข้อมูลต่าง ๆ ในเบื้องต้น
โดยทุกระเบียบวาระในการประชุมคณะกรรมการบริษัทฯ และคณะกรรมการชุดย่อย
จะปรากฏรายละเอียดของเรื่องเดิมรวมทั้งมติของที่ประชุมในช่วงที่ผ่านมาอ้างอิงไว้เพื่อให้คณะกรรมการบริษัทฯ
ได้รับทราบความเป็นมาอย่างชัดเจน
จากนั้นจึงจะระบุข้อเท็จจริงในประเด็นความคืบหน้าในการดำเนินการของฝ่ายจัดการตามความเห็นของคณะกรรมการชุดต่างๆ
ซึ่งจะครอบคลุมถึงเหตุผล การวิเคราะห์ความอ่อนไหวทางธุรกิจ อุปสรรค
หรือผลกระทบที่อาจเกิดขึ้น ส่วนการนำเสนอข้อเสนอแนะเพื่อการพิจารณาจะมีประเด็นข้อพิจารณา
และ/หรือแนวทางเลือกเพื่อการหารือ/พิจารณาไว้ทุกครั้ง
ทั้งนี้ในการนำส่งรายงานการประชุมแต่ละครั้ง
บริษัทฯจะแจ้งให้กรรมการรายบุคคลสามารถแจ้งแก้ไขรายงานการประชุมภายในระยะเวลาที่กำหนดภายหลังจากที่ได้รับรายงานการประชุมประมาณ
5 วัน

10.5 ระบบการติดตาม

บริษัทฯ มีการติดตามการปฏิบัติตามเป้าหมายที่ระบุไว้ในแผนธุรกิจระยะยาว
และแผนปฏิบัติการประจำปีอย่างต่อเนื่อง รวมถึงดัชนีวัดผลการปฏิบัติงานประจำปี (KPIs)
ที่มีการรายงานความคืบหน้า และผลการปฏิบัติงานในการประชุมคณะกรรมการบริษัทฯ
เป็นประจำทุกไตรมาส เพื่อพิจารณากำหนดแนวทางการปรับปรุงแก้ไขข้อบกพร่องต่างๆ
ให้สอดคล้องกับสถานการณ์ที่เปลี่ยนแปลงไป โดยเน้นย้ำให้มีการแก้ไขอย่างทันท่วงที

บริษัทฯ ให้ความสำคัญต่อการตรวจสอบภายในเป็นอย่างยิ่ง
โดยมุ่งเน้นเพิ่มคุณค่าของงานตรวจสอบภายในต่อองค์กรโดยการใช้ข้อมูลผลการประเมินความเสี่ยงภายในองค์กร
ประกอบการวางแผนการตรวจสอบ (Risk Based Audit)
และได้จัดจ้างที่ปรึกษาร่วมดำเนินการตรวจสอบภายใน (Co-sourcing)
กับสำนักตรวจสอบเป็นประจำทุกปี เพื่อให้คณะกรรมการบริษัทฯ รวมถึงฝ่ายจัดการ
สามารถเชื่อมั่นในประสิทธิภาพ ประสิทธิผลของระบบการควบคุมภายในของบริษัทฯ
รวมถึงความถูกต้องน่าเชื่อถือได้ของข้อมูลสารสนเทศต่างๆ ทั้งสารสนเทศทางการเงินการบัญชี
และสารสนเทศที่ใช้ในการดำเนินงาน
นอกจากนี้ยังมีกระบวนการติดตามผลการดำเนินงานผ่านระบบการตรวจติดตามระบบคุณภาพ
และสิ่งแวดล้อมภายในบริษัทฯ ตามมาตรฐานสากล ISO 9001:2000 และ ISO 14001 : 2004

จากการพิจารณาสาระสำคัญของการประเมินความเพียงพอของระบบควบคุมภายในดังกล่าวข้างต้น
สามารถทำให้บริษัทฯเชื่อได้ว่า ระบบการควบคุมภายใน มีความเพียงพอ
และเหมาะสมกับการดำเนินธุรกิจมีความโปร่งใสในการดำเนินการ
และส่งเสริมประสิทธิผลของการประกอบกิจการที่ยั่งยืน